Die Gereformeerde kerk Bloemhof is ’n gemeente van die GKSA op die dorp Bloemhof in Noordwes. Dit is die negende oudste van die 30 gemeentes in die Klassis Noordwes. In 2015 het die gemeente 66 belydende en 19 dooplidmate gehad, vergeleke met 48 en 23 in 1997. Destyds was Bloemhof in kombinasie (deel ’n predikant) met Schweizer-Reneke, maar sedert 2009 bedien dr. H.F. van Wyk die gemeente in kombinasie met Christiana. In die 1920's het die destydse Gereformeerde kerk Bloemhof (waarvan die beskikbare bronne nie die stigtingsdatum aangee nie) uit delwers bestaan. ’n Sinkgeboutjie is as kerk gebruik. In 1928 het die delwers weggetrek en die kerkgebou het in onbruik geraak. Die gemeente het toe (weer word die datum nie verstrek nie) ’n wyk van Wolmaransstad geword. Op 13 Julie 1950 is die Gereformeerde kerk Bloemhof toe opnuut gestig toe die wyke hier van Wolmaransstad afgestig het met 44 belydende lidmate. Van toe tot in 1961 is gebruik gemaak van die kerkgebou van die Nederduitsch Hervormde gemeente. In daardie jaar het die lidmate hul eie kerk in gebruik geneem.